Title: Stanovisko vlády Slovenskej republiky k právnemu postaveniu Ústredného zväzu Židovských náboženských obcí v Slovenskej republi
Author: agenda0
Company: agenda

Stanovisko vlády Slovenskej republiky k právnemu postaveniu Ústredného zväzu Židovských náboženských obcí v Slovenskej republike v súvislosti so súdnym konaním ÚZŽNO proti SRN

	Vláda Slovenskej republiky týmto potvrdzuje, že v súlade s  právnymi predpismi Slovenskej republiky je Ústredný zväz Židovských náboženských obcí v Slovenskej republike jediným subjektom v Slovenskej republike oprávneným uplatňovať nároky voči Spolkovej republike Nemecko na vrátenie majetkového prospechu získaného zaplatením tzv. „deportačného poplatku“ za deportáciu Židov do Nemeckej ríše.

	Podľa § 3 ods.2 nariadenia Slovenskej národnej rady č.114/1946 Sb.n.SNR prešiel na Ústredný zväz Židovských náboženských obcí na Slovensku čistý majetok Ústredne židov (zriadená nariadením č.234/1940 Sl.z. a nariadením č.198/1941 Sl.z.), ktorý zostal po skončení jej likvidácie v zmysle § 2 uvedeného nariadenia. Tým sa stal Ústredný zväz židovských náboženských obcí právnym nástupcom Ústredne židov a jej členov vo vzťahu k uvedeným nárokom a vstúpil v plnom rozsahu do právneho postavenia Ústredne Židov a jej členov.

	Vo vzťahu k vyššie uvedenému vláda Slovenskej republiky konštatuje, že všetky prípadné nároky, ktoré by mohli byť v tejto veci pripisované vojnovému Slovenskému štátu, považuje za prevedené na Ústredný zväz Židovských náboženských obcí v Slovenskej republike. Zároveň je Ústredný zväz Židovských  náboženských obcí v Slovenskej republike výslovne oprávnený, aby všetky nároky tohto druhu  uplatňoval a v plnom rozsahu vykonal potrebné právne úkony, a to z vlastného, ako aj z prevedeného práva.